《白云上人三香图》
明代·徐庸

春风三种清相并，玉骨冰姿试妆靓。弟是山樊梅是兄，山谷老人曾赋咏。

鱼龙寂寂江沄沄，明月正中清夜分。珠宫酒醒不成寐，起踏浪波如踏云。

缟袂飘摇隔烟峰，仙游肯逐阳台雨。断肠三弄入瑶琴，破梦一声惊翠羽。

盈盈小白无纤埃，楚腰一把春徘徊。樱桃未点樊素口，索笑含情娇满腮。

白云讲师爱之溺，浑同古人有诗癖。从兹移入清净地，雅称无香又无色。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。